IKTATÓSZÁM: 7/19-27/2019 TÁRGY:Az integrált nappali szociális intézmény telephelyeinek átszervezése

Melléklet:4 db

**Előterjesztés**

PÉCSI TÖBBCÉLÚ AGGLOMERÁCIÓS TÁRSULÁS

2019. május 22.**-**i NYÍLT ÜLÉSÉRE

Előterjesztő: PFEFFER JÓZSEF

előterjesztés készítője: bodorné Lux Viktória szociális ügyintéző

ELŐADÓ:dr. maulné dr. tóth csilla főosztályvezető

HIVATALI KOORDINÁTOR: -

Véleményezésre megkapta:

- -

- -

- -

- -

bizottsági tárgyalás: számA:

- -

- -

- -

Illetékes tisztségviselő: DR. ŐRI LÁSZLÓ ALPOLGÁRMESTER

Tisztelt Társulási Tanács!

A Pécsi Többcélú Agglomerációs Társulás fenntartásában működő Integrált Nappali Szociális Intézmény Pécs, Polgárszőlő u. 32-34. szám alatti telephelyén, a Baranya Megyei Kormányhivatal Hatósági Főosztály Szociális és Gyámügyi Osztálya által kibocsátott engedély alapján idősek nappali ellátását biztosítja 30 férőhellyel.

A Baranya Megyei Kormányhivatal 2018. decemberében hatósági ellenőrzést végzett az Integrált Nappali Szociális Intézmény valamennyi telephelyén, melynek során megállapítást nyert, hogy a Pécs, Polgárszőlő u. 32-34. sz. alatti telephelyen a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendeletben foglalt előírásoknak csak részben felel meg. A tárgyi feltételek tekintetében merültek fel hiányosságok, ugyanis nem került kialakításra mozgáskorlátozott vizesblokk, melyre az épület adottságaiból kifolyólag műszakilag nehezen, indokolatlanul magas költséggel lenne megvalósítható.

A Polgárszőlő utca Pécs egy viszonylag elkülönült városrészében található, amely a településrészen kívülről nem vonz igénylőket. Az idősek klubját igénybe vevő klubtagok, kora és egészségi állapota már más jellegű ellátást tesz szükségessé, mint amire a Pogárszőlő utcai idősek klubja alkalmas. Új klubtagok jelentkezése, a szolgáltatás népszerűsítése mellett sem jellemző. A településrészen nyújtott egyéb szolgáltatások iránt nőtt inkább az érdeklődés.

Az említett folyamatok ismeretében az intézmény vezetője igényfelmérést készített az intézmény ellátottjai körében. A felmérés eredményeként elmondható, hogy a viszonylag közel lévő, Pécs, Littke J. u. 10. szám alatti telephely fejlesztése, ezen belül is a demens részleg kialakítása lenne szükséges, a Polgárszőlő utcai telephely bezárásával párhuzamosan.

Az idei évi megtakarítási intézkedések szempontjából is indokolt a feladatok fentiek szerinti átcsoportosítása.

A Polgárszőlő utcai Idősek Klubját jelenleg igénybe vevőkről, jogszabályi kötelezettségeknek eleget téve, a Littke J. utcai Idősek Klubjában, illetve az INSZI által nyújtott más szolgáltatásokon keresztül tud gondoskodni az intézmény, az igényeiknek, az egészségi állapotuknak és a szociális helyzetüknek megfelelően.

Az elvégzett felméréseknek megfelelően a Pécs, Littke J. u. 10. szám alatti Idősek Klubja férőhelyszámának 40-ről 60-ra történő bővítése indokolt, amelyből 12 férőhelyen demenciával élőket tud fogadni az intézmény.

A fentiek értelmében kérelmezni szükséges a Baranya Megyei Kormányhivatal Hatósági Főosztály Szociális és Gyámügyi Osztályánál az Integrált Nappali Szociális Intézmény működési engedélyének módosítását, a Pécs, Polgárszőlő u. 32-34. szám alatti telephely és az ott nyújtott idősek nappali ellátása szolgáltatás megszüntetésével, valamint a Pécs, Littke J. u. 10. szám alatti telephelyen biztosított idősek nappali ellátása szolgáltatás 20 férőhellyel történő bővítésével és 12 férőhelyen demens betegek ellátásával.

Az Integrált Nappali Szociális Intézmény a szervezeti és működési szabályzatát, valamint a szakmai programját a fentiekben jelzett változások figyelembevételével elkészítette, mely dokumentumok jelen előterjesztés mellékleteként rögzítésre kerültek.

A szolgáltatói nyilvántartásba vételi eljáráshoz a fenntartónak be kell nyújtani a szolgáltatásra vonatkozó szakmai programot és az Intézmény Szervezeti és Működési Szabályzatát is a működést engedélyező hatósághoz, mely dokumentumokat a szociális igazgatásról és szociális ellátásokról szóló 1993. évi III. tv. 92/B. § (1) bekezdés c) pontja alapján a személyes gondoskodást nyújtó szociális intézmény állami fenntartójának jóvá kell hagynia.

A Pécsi Többcélú Agglomerációs Társulás fenntartásában működő Integrált Nappali Szociális Intézmény (INSZI) pécsi szolgáltatásainak székhelye és telephelyei Pécs Megyei Jogú Város Önkormányzatának tulajdonában lévő ingatlanok.

A nemzeti vagyonról szóló 2011. évi CXCVI. törvény 11. § (13) bekezdése alapján a nemzeti vagyon ingyenesen kizárólag közfeladat ellátása céljából, a közfeladat ellátásához szükséges mértékben hasznosítható.

Az Önkormányzat vagyonával kapcsolatos tulajdonosi jogok gyakorlásának szabályairól szóló 11/2012.(II.24.) önkormányzati rendelet 13. § (1) bekezdés d) pontja szerint az önkormányzati vagyon használói az önkormányzati társulások is lehetnek, a 23. § (2) bekezdés a) pontja és (5) bekezdés b) pontja alapján az Önkormányzat vagyontárgyait ingyenesen használatba adhatja olyan közfeladat ellátás (pl. szociális tevékenység) céljából, mely a város érdekeit is szolgálja.

Ennek alapján jött létre 2018. január 1. napjától a 07-7/397-74/2017 szám alatt megkötött Használati szerződés, melynek keretében a Társulás használatba kapta Pécs Megyei Jogú Város Önkormányzatától az INSZI feladatellátásához szükséges ingatlanokat.

A Pécs, Polgárszőlő u. 32-34. szám alatti telephely funkciójának megszűnése okán szükséges, hogy a Társulás használatból visszaadja az ingatlant Pécs Megyei Jogú Város Önkormányzata, mint tulajdonos részére, melyhez módosítani kell a fentiekben említett használati szerződést, valamint az INSZI alapító okiratát is. Szükséges továbbá az említett ingatlanon a használati jog törlésének kérelmezése is.

Kérem a Tisztelt Társulási Tanácsot, hogy az előterjesztést valamint a mellékleteit képező szakmai programot, SZMSz-t, Használati szerződés és alapító okirat módosítását és a határozati javaslatot szíveskedjen elfogadni.

Kérem a Tisztelt Társulási Tanácsot, hogy az előterjesztést és a határozati javaslatot szíveskedjen elfogadni.

Pécs, 2019. május 14.

Pfeffer József

elnök